input: NARIADENIE KOMISIE (EÚ) č. 398/2014
  z 22. apríla 2014,
  ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí bentiavalikarbu, cyazofamidu, cyhalofop-butylu, forchlórfenurónu, pymetrozínu a siltiofamu v alebo na určitých produktoch
  (Text s významom pre EHP)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,
  keďže:
  (1)
  Maximálne hladiny rezíduí (ďalej len „MRL“) cyazofamidu, cyhalofop-butylu, pymetrozínu a siltiofamu boli stanovené v prílohe II a v časti B prílohy III k nariadeniu (ES) č. 396/2005. MRL bentiavalikarbu a forchlórfenurónu boli stanovené v časti A prílohy III k nariadeniu (ES) č. 396/2005.
  (2)
  Mala by sa vykonať technická úprava, ktorá spočíva v nahradení názvu účinnej látky „florchlórfenuron“ názvom „forchlórfenurón“.
  (3)
  V prípade bentiavalikarbu Európsky úrad pre bezpečnosť potravín (ďalej len „úrad“) predložil odôvodnené stanovisko k súčasným MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (2). Navrhol zmeniť vymedzenie rezíduí a v prípade zemiakov odporučil znížiť MRL. Pri ostatných produktoch odporučil súčasné MRL zvýšiť alebo zachovať. Dospel k záveru, že pokiaľ ide o MRL v prípade uhoriek šalátových, niektoré informácie nie sú k dispozícii a manažéri rizík ešte musia túto otázku ďalej zvažovať. Keďže spotrebiteľom nehrozí nijaké riziko, MRL v prípade tohto produktu by sa mala stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Uvedená MRL sa preskúma, pričom sa budú brať do úvahy informácie, ktoré sa získajú počas dvoch rokov od uverejnenia tohto nariadenia.
  (4)
  V prípade cyazofamidu úrad predložil odôvodnené stanovisko k súčasným MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (3). Pri určitých produktoch odporučil súčasné MRL zvýšiť alebo zachovať. Dospel k záveru, že pokiaľ ide o MRL v prípade zemiakov, rajčiakov, tekvicovitých s jedlou šupou a tekvicovitých s nejedlou šupou niektoré informácie nie sú k dispozícii a manažéri rizík ešte musia túto otázku ďalej zvažovať. Keďže spotrebiteľom nehrozí nijaké riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Uvedené MRL sa preskúmajú, pričom sa budú brať do úvahy informácie, ktoré sa získajú počas dvoch rokov od uverejnenia tohto nariadenia.
  (5)
  V prípade cyhalofop-butylu úrad predložil odôvodnené stanovisko k súčasným MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (4). Navrhol zmeniť vymedzenie rezíduí. Dospel k záveru, že pokiaľ ide o MRL v prípade ryže, niektoré informácie nie sú k dispozícii a manažéri rizík ešte musia túto otázku ďalej zvažovať. Keďže spotrebiteľom nehrozí nijaké riziko, MRL v prípade tohto produktu by sa mala stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Uvedená MRL sa preskúma, pričom sa budú brať do úvahy informácie, ktoré sa získajú počas dvoch rokov od uverejnenia tohto nariadenia.
  (6)
  V prípade forchlórfenurónu úrad predložil odôvodnené stanovisko k súčasným MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (5). V prípade stolového a muštového hrozna a kivi odporučil znížiť MRL.
  (7)
  V prípade pymetrozínu úrad predložil odôvodnené stanovisko k súčasným MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (6). Zistil, že pokiaľ ide o MRL v prípade endívie, spotrebiteľom hrozí riziko. Preto je vhodné stanoviť uvedenú MRL na úrovni, ktorú určil. Úrad navrhol zmeniť vymedzenie rezíduí a v prípade semien repky a bavlny odporučil znížiť MRL. Pri ostatných produktoch odporučil súčasné MRL zvýšiť alebo zachovať. Dospel k záveru, že pokiaľ ide o MRL v prípade citrusových plodov, jabĺk, hrušiek, marhúľ, broskýň, jahôd, ostružín, malín, čučoriedok, ríbezlí (červených, čiernych a bielych), egrešov, zemiakov, zeleru buľvového, reďkiev, rajčiakov, papriky, baklažánov, tekvicovitých s jedlou šupou, tekvicovitých s nejedlou šupou, sladkej kukurice, hlúbovej zeleniny tvoriacej ružice, ružičkového kelu, hlávkovej kapusty, listovej hlúbovej zeleniny, kalerábu, valeriánky poľnej, hlávkového šalátu, žeruchy siatej, barborky jarnej, rukoly (eruky), červenej horčice, listov a výhonkov Brassica spp, špenátu, portulaky zeleninovej, mangoldu, trebuľky, cesnaku pažítkového, zelerovej vňate, petržlenu, šalvie, rozmarínu, tymiánu, bazalky, bobkového listu, estragónu, fazule (čerstvej, so strukmi), hrachu (čerstvého, so strukmi), zeleru, feniklu, artičokov pravých, bylín na prípravu nálevov (sušených kvetov), bylín na prípravu nálevov (sušených listov), chmeľu (sušeného), kravského mlieka, ovčieho mlieka a kozieho mlieka, niektoré informácie nie sú k dispozícii a manažéri rizík ešte musia túto otázku ďalej zvažovať. Keďže spotrebiteľom nehrozí nijaké riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Uvedené MRL sa preskúmajú, pričom sa budú brať do úvahy informácie, ktoré sa získajú počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL cyromazínu v okre a fazuli (čerstvej, bez strukov), nie sú k dispozícii nijaké informácie a manažéri rizík ešte musia túto otázku ďalej zvažovať. MRL v prípade okry a fazule (čerstvej, bez strukov) by sa mali stanoviť na úrovni špecifického limitu určenia alebo štandardnej MRL v zmysle článku 18 ods. 1 písm. b) nariadenia (ES) č. 396/2005.
  (8)
  V prípade siltiofamu úrad predložil odôvodnené stanovisko k súčasným MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (7). Dospel k záveru, že pokiaľ ide o MRL v prípade jačmenného, ražného a pšeničného zrna niektoré informácie nie sú k dispozícii a manažéri rizík ešte musia túto otázku ďalej zvažovať. Keďže spotrebiteľom nehrozí nijaké riziko, MRL v prípade týchto produktov by sa mali stanoviť v prílohe II k nariadeniu (ES) č. 396/2005 na súčasnej úrovni alebo na úrovni určenej úradom. Uvedené MRL sa preskúmajú, pričom sa budú brať do úvahy informácie, ktoré sa získajú počas dvoch rokov od uverejnenia tohto nariadenia.
  (9)
  Pokiaľ ide o produkty rastlinného a živočíšneho pôvodu, v prípade ktorých na úrovni Únie neboli hlásené príslušné povolenia ani dovozné tolerancie, ani pre ne v kódexe neexistovala MRL, úrad dospel k záveru, že manažéri rizík ešte musia túto otázku ďalej zvažovať. So zreteľom na súčasné vedecké a technické poznatky by sa MRL v prípade týchto produktov mali stanoviť na úrovni špecifického limitu určenia alebo štandardnej MRL v zmysle článku 18 ods. 1 písm. b) nariadenia (ES) č. 396/2005.
  (10)
  Komisia sa radila s referenčnými laboratóriami Európskej únie pre rezíduá pesticídov o potrebe upraviť určité detekčné limity (limits of detection, ďalej len „LOD“). Pri viacerých látkach tieto laboratóriá uznali, že v prípade určitých komodít technický rozvoj umožňuje stanovenie nižších LOD.
  (11)
  Na základe odôvodnených stanovísk úradu a s ohľadom na faktory relevantné pre predmetnú záležitosť spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.
  (12)
  Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.
  (13)
  Nariadenie (ES) č. 396/2005 by sa preto malo zodpovedajúcim spôsobom zmeniť.
  (14)
  S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné obdobie pre produkty, ktoré boli vyrobené v súlade s právnymi predpismi pred úpravou MRL a v prípade ktorých je na základe informácií potvrdené zachovanie vysokej úrovne ochrany spotrebiteľa.
  (15)
  Pred tým, ako upravené MRL nadobudnú platnosť, by sa mala poskytnúť primeraná lehota s cieľom umožniť členským štátom a zainteresovaným stranám, aby sa pripravili na plnenie nových požiadaviek, ktoré z týchto úprav vyplynú.
  (16)
  Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
  PRIJALA TOTO NARIADENIE:
  Článok 1
  Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.
  Článok 2
  Nariadenie (ES) č. 396/2005 v znení pred zmenou týmto nariadením sa naďalej uplatňuje na produkty, ktoré boli v súlade s právnymi predpismi vyrobené pred 13. novembrom 2014:
  1.
  pokiaľ ide o účinné látky bentiavalikarb, cyhalofop-butyl, cyazofamid, forchlórfenurón a siltiofam;
  2.
  pokiaľ ide o účinnú látku pymetrozín vo všetkých produktoch a na ich povrchu okrem endívie (širokolistej).
  Článok 3
  Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
  Uplatňuje sa od 13. novembra 2014.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 22. apríla 2014